Document ID: 32002D0866

Απόφαση της Επιτροπής
της 27ης Φεβρουαρίου 2002
σχετικά με την κρατική ενίσχυση που χορήγησε η Γερμανία υπέρ της Ηοch- und Ingenieurbau GmbH (HIG)
[κοινοποιηθείσα υπό τον αριθμό Ε(2002) 589]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/866/EK)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με το προαναφερθέν άρθρο(1),
Εκτιμώντας τα ακόλουθα:
I. ΔΙΑΔΙΚΑΣΙΑ
(1) Με φαξ της 29ης Δεκεμβρίου 1999, που πρωτοκολλήθηκε από την Επιτροπή στις 10 Ιανουαρίου 2000 ως υπόθεση ΝΝ 3/2000, οι γερμανικές αρχές πληροφόρησαν την Επιτροπή σχετικά με τα χρηματοοικονομικά μέτρα υπέρ της Ηοch- und Ingenieurbau GmbH (HIG), της Gera. Η Επιτροπή ζήτησε συμπληρωματικές πληροφορίες με επιστολές της 4ης Φεβρουαρίου 2000 και της 7ης Μαρτίου και 9ης Ιουλίου 2001, στις οποίες η Γερμανία απάντησε με επιστολές της 17ης Μαρτίου 2000 και της 10ης Μαΐου και 20ής Αυγούστου 2001.
(2) Με επιστολή της 29ης Σεπτεμβρίου 2001, η Επιτροπή γνωστοποίησε στις γερμανικές αρχές την απόφασή της να κινήσει κατά της εν λόγω ενίσχυσης τη διαδικασία του άρθρου 88 παράγραφος 2 της συνθήκης ΕΚ.
(3) Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα των Ευρωπαϊκών Κοινοτήτων(2). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με την προαναφερθείσα ενίσχυση. Μετά από αυτό, η υπόθεση πρωτοκολλήθηκε με αριθμό C 67/2001. Τα τρίτα μέρη δεν υπέβαλαν καμία παρατήρηση. Οι παρατηρήσεις της γερμανικής πλευράς υποβλήθηκαν στην Επιτροπή στις 7 Νοεμβρίου 2001.
II. ΠΕΡΙΓΡΑΦΗ ΤΗΣ ΕΝΙΣΧΥΣΗΣ
(4) Η διαδικασία αφορά χρηματοοικονομικά μέτρα για την αναδιάρθρωση της ΗΙG, μια ΜΜΕ που λειτουργεί στον τομέα οικοδομικών κατασκευών στην Gera, στη Θουριγγία. Ο ακόλουθος πίνακας συνοψίζει τα πιο σημαντικά οικονομικά στοιχεία.
ΘΕΣΗ ΠΙΝΑΚΑ
1. Η αναδιάρθρωση
(5) Η αναδιάρθρωση πραγματοποιήθηκε από το 1996 έως το 2000. Το σχέδιο αναδιάρθρωσης προέβλεπε τη μετακίνηση των δραστηριοτήτων σε πιο προσοδοφόρους τομείς, ένα εσωτερικό μέτρο στο οποίο προστίθεντο: η εισαγωγή ενός ελαστικού ωράριου εργασίας, νέα συστήματα λογιστικής και ελέγχου όπως επίσης και πιο αποτελεσματική χρήση των μηχανημάτων και του εξοπλισμού. Οι δαπάνες αναδιάρθρωσης εμφαίνονται κατωτέρω.
ΘΕΣΗ ΠΙΝΑΚΑ
2. Κρατική εισφορά στην αναδιάρθρωση
(6) Στις 11 Απριλίου 1996, η Bundesanstalt für vereinigungsbedingte Sonderaufgaben (εφεξής BvS) χορήγησε στην ΗΙG 1,42 εκατ. γερμανικά μάρκα (DEM) υπό μορφή δύο επιδοτήσεων για την αναδιάρθρωση της ΗΙG(3). Η πρώτη δόση, που ανήρχετο σε 918000 DEM, καταβλήθηκε στις 18 Ιανουαρίου 1998(4).
(7) Το ομοσπονδιακό κρατίδιο της Θουριγγίας συμμετείχε στη στήριξη της ΗΙG, παρεμβαίνοντας στις 7 Ιουλίου 1997 με μια εγγύηση του 80 % που χορηγήθηκε από την Thüringer Aufbaubank (TAB), στα πλαίσια του εξουσιοδοτημένου προγράμματός της εγγυήσεων(5), ίση με μια εισφορά 1,545 εκατ. DEM, χάρη στην οποία εγγυήθηκαν πιστώσεις και τριτεγγυήσεις της Deutschen Kreditbank e.G. (DKB) της Gera για ποσό 1,932 εκατ. DEM.
(8) Τρεις από τις προαναφερθείσες στην αιτιολογική σκέψη 7 πιστώσεις επαναχρηματοδοτήθηκαν με δημόσια κεφάλαια. Οι γερμανικές αρχές δηλώνουν ότι δύο πιστώσεις επαναχρηματοδοτήθηκαν μέσω ισχυόντων καθεστώτων ενισχύσεων(6): μια πίστωση ύψους 382000 DEM με ετήσιο επιτόκιο 4,75 %, που καταβλήθηκε την 1η Ιουλίου 1998 και μια πίστωση ίση με 368000 DEM με επιτόκιο 6,25 %, που καταβλήθηκε και αυτή την 1η Ιουλίου 1998. Μια τρίτη πίστωση, ύψους 400000 DEM, επαναχρηματοδοτήθηκε μέσω της ΤΑΒ με επιτόκιο 5,5 % και καταβλήθηκε στις 31 Ιουλίου 1998. Επιπλέον, οι γερμανικές αρχές δηλώνουν ότι το συγκεκριμένο μέτρο εγκρίθηκε σύμφωνα με την ανακοίνωση της Επιτροπής σχετικά με τον κανόνα de minimis(7).
(9) Το 1996 η ΗΙG έλαβε μια εφ' άπαξ φορολογική πριμοδότηση των επενδύσεων ύψους 2500 DEM δυνάμει ενός εγκεκριμένου καθεστώτος πριμοδοτήσεων των επενδύσεων(8).
(10) Επιπλέον, χορηγήθηκε μια άμεση επιδότηση της επένδυσης της τάξης των 325000 DEM για επιδοτήσεις ύψους 1,801 εκατ. DEM, που σύμφωνα με τις γερμανικές αρχές καλύπτεται από το πρόγραμμα του ομοσπονδιακού κρατιδίου της Θουριγγίας υπέρ των επενδύσεων των μικρών και μεσαίων επιχειρήσεων (ΜΜΕ), εγκεκριμένου από την Επιτροπή(9).
3. Χρηματοοικονομικές εισφορές από άλλες πηγές
(11) Σύμφωνα με τα στοιχεία που παρέσχον οι γερμανικές αρχές κατά τη διάρκεια της προκαταρκτικής εξέτασης, οι ακόλουθες εισφορές προέρχονται από ίδιους πόρους του δικαιούχου της ενίσχυσης, δηλαδή από εξωτερικές χρηματοδοτήσεις:
- πίστωση ενδιάμεσης χρηματοδότησης που χορηγήθηκε από την Sparkasse της Gera για ένα ποσό ύψους 750000 DEM για υπέρβαση της μεταβατικής περιόδου μέχρι την υλοποίηση των μέτρων της BvS- και για τις ΜΜΕ, εγγυημένο και από τους δύο επενδυτές μέχρι ύψους 300000 DM,
- προσωπική εγγύηση και των δύο επενδυτών, Knauthe και Müller, για πιστώσεις και πίστωση τριτεγγύησης της DKB για ποσό 966000 DEM κατά προτεραιότητα σε σχέση με την εγγύηση του 80 %,
- πίστωση σε τρεχούμενο λογαριασμό της DKB για 382000 DEM με ετήσιο επιτόκιο 7,5 %, καθώς και μια εγγύηση 400000 DEM με ετήσιο επιτόκιο 1 %. Αμφότερες οι πιστώσεις καλύφθηκαν από την εγγύηση του 80 % της TAB,
- παραίτηση εκ μέρους του προσωπικού του ετήσιου δώρου Χριστουγέννων για την περίοδο 1997-1999 για συνολικά 951000 DEM,
- ταμειακή ροή ύψους 186000 DEM.
4. Λόγοι της κίνησης της διαδικασίας
(12) Η Επιτροπή, στην απόφασή της να κινήσει την τυπική διαδικασία εξέτασης, θεώρησε την άμεση επιδότηση της επένδυσης ύψους 325000 DEM της αιτιολογικής σκέψης 10, που χορηγήθηκε φαινομενικά στα πλαίσια ενός εγκεκριμένου καθεστώτος επενδύσεων για τις ΜΜΕ(10), ως ενίσχυση ad hoc, αφού η Γερμανία, με επιστολή της 26ης Αυγούστου 1993, είχε σαφώς αποκλείσει την εφαρμογή αυτού του καθεστώτος για τις προβληματικές επιχειρήσεις.
(13) Η Επιτροπή, αναφορικά με τη συμβιβασιμότητα των ενισχύσεων με την κοινή αγορά, είχε επίσης εκφράσει τις ακόλουθες αμφιβολίες:
- η πίστωση ενδιάμεσης χρηματοδότησης της Sparkasse της Gera, ίση με 750000 DEM, χρηματοδοτήθηκε από εξωτερικές πηγές, θεωρώντας ότι βάσει των στοιχείων που παρασχέθηκαν από τις γερμανικές αρχές κατά τη διάρκεια της προκαταρκτικής εξέτασης δεν προκύπτει σαφώς μέχρι ποίου σημείου η εισφορά ήταν εγγυημένη,
- η ταμειακή ροή των 189000 DEM μπορεί να θεωρηθεί ως εισφορά του δικαιούχου στην αναδιάρθρωση, αφού τούτο είναι κυρίως αποτέλεσμα των μέτρων ενίσχυσης προς χορήγηση και το ποσό που προβλέφθηκε δεν είναι εγγυημένο,
- η παραίτηση από το δώρο των Χριστουγέννων εκ μέρους του προσωπικού πρέπει να αξιολογηθεί ως μια εισφορά του δικαιούχου στην αναδιάρθρωση, αφού οι εργαζόμενοι της επιχείρησης δεν είναι και επενδυτές της,
- η προσωπική ευθύνη των επενδυτών κατά προτεραιότητα σε σχέση με την εγγύηση του 80 % αντιπροσωπεύει μια εισφορά που προέρχεται από εξωτερικές χρηματοδοτήσεις, αφού σύμφωνα με την Επιτροπή η "σημαντική" απαραίτητη εγγύηση για τη χορήγηση των πιστώσεων προέρχεται από την εγγύηση και όχι από την προσωπική εγγύηση,
- το 20 % των εισφορών που δεν είναι εγγυημένες από την κρατική εγγύηση αντιπροσωπεύουν μια εισφορά που προέρχεται από εξωτερικές χρηματοδοτήσεις, αφού και αυτές χορηγήθηκαν ή επαναχρηματοδοτήθηκαν μέσω δημοσίου χρήματος υπό ευνοϊκούς όρους, με αποτέλεσμα να έχουν συγκεντρωθεί στην ίδια εισφορά δύο στοιχεία ενίσχυσης,
- η πίστωση σε τρεχούμενο λογαριασμό, ύψους 382000 DEM, μπορεί να θεωρηθεί ως χρηματοδότηση που προέρχεται από εξωτερικές πηγές, επειδή φαίνεται να έχει ληφθεί υπόψη δύο φορές.
(14) Κατά συνέπεια, η Επιτροπή τρέφει αμφιβολίες σχετικά με την αναλογικότητα των ενισχύσεων κατά την έννοια των κοινοτικών κατευθυντήριων γραμμών όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων(11) (εφεξής "κατευθυντήριες γραμμές"), αφού δεν προκύπτει σαφώς εάν η δικαιούχος επιχείρηση συνεισέφερε στην αναδιάρθρωση με ίδιους πόρους ή πόρους τρίτων.
III. ΠΑΡΑΤΗΡΗΣΕΙΣ ΤΗΣ ΓΕΡΜΑΝΙΑΣ
(15) Στην απάντησή της, η Γερμανία υποστηρίζει ότι η άμεση επιδότηση της επένδυσης, που χορηγήθηκε φαινομενικά στα πλαίσια του προγράμματος εγγύησης των επενδύσεων του ομοσπονδιακού κρατιδίου της Θουριγγίας για τις ΜΜΕ(12), εγκρίθηκε μετά τις 15 Ιουλίου 1998, δηλαδή μετά την έγκριση της παράτασης του καθεστώτος εκ μέρους της Επιτροπής.
(16) Οι εισφορές του δικαιούχου που προέρχονται από ιδίους πόρους, δηλαδή από εξωτερικές χρηματοδοτήσεις, θα έπρεπε να θεωρηθούν ικανές κατά την έννοια των κατευθυντηρίων γραμμών εφόσον είχε ληφθεί υπόψη η εγγύηση των επενδυτών. Σχετικά με αυτό, η Επιτροπή πληροφορήθηκε ότι πρέπει να ληφθεί υπόψη και ένα κεφάλαιο ύψους 51000 DM που χορηγήθηκε από αμφότερους τους επενδυτές, αν και αυτό δεν είχε παρουσιασθεί ως εισφορά των επενδυτών στις προηγούμενες πληροφορίες.
(17) Η πίστωση της ενδιάμεσης χρηματοδότησης που χορήγησε η Sparkasse της Gera ίση με 750000 DEM πληρούσε τις συνθήκες της ελεύθερης αγοράς. Για τις χορηγηθείσες εγγυήσεις διευκρινίσθηκε ότι αμφότεροι οι επενδυτές εγγυώνται ο καθένας προσωπικά την πίστωση για ύψος 300000 DEM. Η πίστωση είχε χορηγηθεί, επιπλέον, το πρώτο εξάμηνο του 1996, όταν το επιτόκιο αναφοράς ήταν ίσο με 6,69 %.
(18) Αντίθετα με τις προηγούμενες πληροφορίες, κατέστη πρόδηλο ότι οι χορηγηθείσες εγγυήσεις από τους επενδυτές για την πίστωση TAB ύψους 1932000 DEM θα αποτελούνταν, πέραν της προσωπικής εγγύησης, και από την παραχώρηση των πιστώσεων και των δραστηριοτήτων, όπως και από τις υποθήκες επί των γηπέδων της επιχείρησης.
(19) Σε ό,τι αφορά την προσωπική εγγύηση κατά προτεραιότητα σε σχέση με την κρατική εγγύηση του 80 %, η Γερμανία αμφισβητεί τη δήλωση ότι η κρατική εγγύηση αποτελεί τη "σημαντική" εγγύηση γι' αυτό το μέρος της πίστωσης, εφόσον όλες οι χορηγηθείσες εγγυήσεις θα έπρεπε να θεωρηθούν ως μέρος ενός συνολικού προγράμματος. Κατά συνέπεια, και οι προσωπικές εγγυήσεις θα έπρεπε να θεωρηθούν ως εισφορές των επενδυτών.
(20) Το 20 % των πιστώσεων που δεν καλύπτονται από την κρατική εγγύηση δεν τυγχάνουν επιδοτούμενου επιτοκίου. Τα επιτόκια θα αντιστοιχούσαν στο τρέχον επιτόκιο της αγοράς αφού οι πιστώσεις δεν χορηγήθηκαν σε προβληματική επιχείρηση, αλλά χορηγήθηκαν στους επενδυτές, οι οποίοι πρέπει να θεωρηθούν ως φερέγγυοι δανειολήπτες. Εξάλλου, το επιτόκιο αναφοράς που αφορά αυτά τα μέτρα είναι ίσο με 6,69 %.
(21) Η πίστωση σε τρεχούμενο λογαριασμό που φαινομενικά ελήφθη υπόψη δύο φορές, ύψους 382000 DEM, θα είχε εκ παραδρομής εμφανιστεί ως πιστωτικό όριο, εφόσον τούτο είχε πράγματι χρηματοδοτηθεί μέσω της ταμειακής ροής της επιχείρησης.
(22) Όσον αφορά την ταμειακή ροή που χρησιμοποιήθηκε για τη χρηματοδότηση της αναδιάρθρωσης, τα κρατικά μέτρα είχαν χρησιμοποιηθεί κυρίως για το κεφάλαιο κίνησης. Κατά συνέπεια, η ταμειακή ροή προερχόταν κατά το μεγαλύτερο μέρος από την τρέχουσα δραστηριότητα.
(23) Όσον αφορά την παραίτηση από το δώρο των Χριστουγέννων εκ μέρους του προσωπικού, η επιχείρηση θα έπρεπε να θεωρηθεί στο σύνολό της ως δικαιούχος. Δεδομένου ότι αυτή η παραίτηση θα μείωνε την ανάγκη ενισχύσεων εκ μέρους της ίδιας της επιχείρησης, το αντίστοιχο ποσό θα έπρεπε να θεωρηθεί ως εισφορά του δικαιούχου στην αναδιάρθρωση.
IV. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ
(24) Σύμφωνα με το άρθρο 87 παράγραφος 1 της συνθήκης ΕΚ, οι κρατικές ενισχύσεις που χορηγούνται σε ορισμένες επιχειρήσεις είναι ασυμβίβαστες με την κοινή αγορά, στο μέτρο που νοθεύουν ή απειλούν με νόθευση τον ανταγωνισμό και επηρεάζουν το εμπόριο μεταξύ κρατών μελών.
1. Κρατική ενίσχυση
(25) Με βάση τις διαθέσιμες πληροφορίες, οι επιδοτήσεις των επιτοκίων της πίστωσης που επαναχρηματοδοτήθηκε από την TAB, ύψους 400000 DEM, εμπίπτουν στο πεδίο εφαρμογής της ανακοίνωσης της Επιτροπής σχετικά με τον κανόνα de minimis, και συνεπώς δεν χρήζουν περαιτέρω αξιολόγησης στα πλαίσια της παρούσας απόφασης.
(26) Όλα τα υπόλοιπα χρηματοδοτικά μέτρα που εφάρμοσε η Γερμανία υπέρ της δικαιούχου επιχείρησης εμπίπτουν στην απαγόρευση του άρθρου 87 παράγραφος 1 της συνθήκης ΕΚ. Μέσω αυτών των μέτρων χορηγούνται σε μια ορισμένη επιχείρηση οικονομικά πλεονεκτήματα που η ίδια δεν θα επετύγχανε υπό κανονικές συνθήκες της αγοράς, αποτελώντας κατά συνέπεια ενισχύσεις που από τη φύση τους τείνουν να νοθεύσουν τον ανταγωνισμό. Δεδομένης της μορφής στήριξης και θεωρώντας ότι στον τομέα της δικαιούχου επιχείρησης, στην κοινή αγορά, υφίστανται συναλλαγές μεταξύ των κρατών μελών, τα χρηματοδοτικά μέτρα που χορηγήθηκαν εμπίπτουν στην απαγόρευση του άρθρου 87 παράγραφος 1 της συνθήκης ΕΚ.
(27) Η Επιτροπή, με βάση τις διαθέσιμες πληροφορίες, διαπιστώνει ότι η εγγύηση του 80 % της TAB (βλέπε αιτιολογική σκέψη 7), οι δύο πιστώσεις που επαναχρηματοδοτήθηκαν από την DKB στα πλαίσια του προγράμματος ΕRP για τη σύσταση νέων επιχειρήσεων (βλέπε αιτιολογική σκέψη 8) και η φορολογική πριμοδότηση των επενδύσεων (βλέπε αιτιολογική σκέψη 9) εμπίπτουν σε εγκεκριμένα καθεστώτα και δεν χρήζουν περαιτέρω αξιολόγησης στα πλαίσια της παρούσας απόφασης.
(28) Η άμεση επιδότηση της επένδυσης της τάξης των 325000 DEM χορηγήθηκε, κατά την άποψη των γερμανικών αρχών, με βάση ένα εγκεκριμένο καθεστώς επενδύσεων για τις ΜΜΕ του ομοσπονδιακού κρατιδίου της Θουριγγίας(13) μετά την παράταση του ιδίου. Ωστόσο, η Επιτροπή διαπιστώνει ότι και η παράταση του καθεστώτος χορηγήθηκε υπό τον όρο ότι θα είχε εξαιρεθεί η χορήγηση ενισχύσεων σε προβληματικές επιχειρήσεις. Με βάση τις διαθέσιμες πληροφορίες, η Επιτροπή υποθέτει ότι τα εν λόγω μέτρα δεν χορηγήθηκαν σε προβληματική επιχείρηση και κατά συνέπεια δεν πληρούν σαφώς τους όρους έγκρισης που καθορίζονται από το καθεστώς. Στα πλαίσια της παρούσας απόφασης, τα μέτρα πρέπει κατά συνέπεια να θεωρηθούν ως ενίσχυση ad hoc.
(29) Η πίστωση σε τρεχούμενο λογαριασμό, της τάξης των 382000 DEM, και η πίστωση που χορηγήθηκε με εγγύηση της DKB, ύψους 400000 DEM, χορηγήθηκαν από κρατικούς πόρους με προτιμησιακούς όρους. Η διαφορά μεταξύ των πραγματικών δαπανών και των κανονικών δαπανών της αγοράς πρέπει να θεωρηθεί στην παρούσα απόφαση ως ενίσχυση ad hoc.
(30) Το ετήσιο πραγματικό επιτόκιο της εγγύησης της DKB ήταν 7,5 %. Δεδομένου ότι σήμερα δεν είναι δυνατόν να γίνει σύγκριση μεταξύ των όρων με εκείνους τους πραγματικούς της αγοράς, χρησιμοποιήθηκε ως παράμετρος σύγκρισης το επιτόκιο αναφοράς της Επιτροπής αυξημένο κατά 4 %(14). Όταν χορηγήθηκε το μέτρο κατά τη διάρκεια του πρώτου εξαμήνου του 1998, το επιτόκιο αναφοράς ήταν 5,94 %. Κατά συνέπεια, το πραγματικό ετήσιο επιτόκιο του 7,5 % είναι χαμηλότερο κατά 2,44 % του επιτοκίου αναφοράς αυξημένου κατά 9,94 %. Η πριμοδότηση των επιτοκίων κατά 2,44 % ετησίως πρέπει να θεωρηθεί ως ενίσχυση ad hoc που αποτελεί μέρος αυτού του μέτρου.
(31) Σε ό,τι αφορά την πίστωση της DKB μέσω εγγύησης, πρόκειται για ενδεχόμενη εγγύηση, με αποτέλεσμα να παραβάλλεται μάλλον με εγγύηση παρά με πίστωση. Από τις πληροφορίες στη διάθεση της Επιτροπής συμπεραίνεται ότι μία μικρή ή μεσαία επιχείρηση (ΜΜΕ), ευρισκόμενη σε κατάσταση ανάλογη με εκείνη της ΗΙG κατά την περίοδο 1998 - 1999, θα όφειλε να καταβάλει ετήσιο επιτόκιο τουλάχιστον 3 % για μια εγγύηση χορηγηθείσα υπό ομαλές συνθήκες της αγοράς. Το πραγματικό ετήσιο επιτόκιο του 1 % είναι κατώτερο κατά 2 % σε σύγκριση με τις ομαλές συνθήκες της αγοράς. Η επιδότηση του ετήσιου επιτοκίου κατά 2 % πρέπει να θεωρηθεί ως ενίσχυση ad hoc που αποτελεί μέρος αυτού του μέτρου. Η Επιτροπή κατά συνέπεια θεωρεί το ποσό, που αντιστοιχεί σε επιδοτούμενο κατά 2 % ετήσιο επιτόκιο για το μέτρο αυτό, ως ενίσχυση ad hoc.
(32) Τόσο η επιδότηση του 1,02 εκατ. DEM όσο και το δάνειο των 400000 DM με μηδενικό επιτόκιο που χορηγήθηκαν από την BvS αποτελούν χρηματοοικονομικά μέτρα που η ΗΙG δεν θα μπορούσε να αποκτήσει χωρίς αντάλλαγμα από εμπορικές πηγές και κατά συνέπεια πρέπει να θεωρηθούν στην παρούσα απόφαση ως ενισχύσεις ad hoc.
(33) Η Επιτροπή διαπιστώνει επίσης ότι η Γερμανία παραβίασε την υποχρέωση του άρθρου 88 παράγραφος 3 της συνθήκης ΕΚ. Κατά συνέπεια, η ενίσχυση είναι παράνομη για λόγους τύπου, το οποίο δεν σημαίνει απαραίτητα ότι είναι ασυμβίβαστη με την κοινή αγορά. Συνεπώς, τα ατομικά μέτρα πρέπει να εξετασθούν κατά την έννοια του άρθρου 87 παράγραφος 3 της συνθήκης ΕΚ.
2. Εξαίρεση από την απαγόρευση των ενισχύσεων σύμφωνα με το άρθρο 87 παράγραφος 3 της συνθήκης ΕΚ
(34) Τα μέτρα που εμπίπτουν στην απαγόρευση του άρθρου 87 παράγραφος 1 της συνθήκης ΕΚ και τα οποία δεν αντιπροσωπεύουν υπάρχουσες ενισχύσεις, είναι ασυμβίβαστα με την κοινή αγορά εκεί όπου δεν πληρούν τους όρους για τη χορήγηση παρέκκλισης ή εξαίρεσης από την απαγόρευση των ενισχύσεων σύμφωνα με το άρθρο 87 παράγραφοι 2 ή 3 της συνθήκης ΕΚ. Στην προκειμένη περίπτωση εφαρμόζεται το άρθρο 87 παράγραφος 3.
(35) Στις κατευθυντήριες γραμμές για τις κρατικές ενισχύσεις σχετικά με τη διάσωση και την αναδιάρθρωση(15) η Επιτροπή καθόρισε λεπτομερώς τα απαραίτητα προσόντα για την καλή άσκηση των διακριτικών εξουσιών σύμφωνα με το άρθρο 87 παράγραφος 3 στοιχείο γ) της συνθήκης ΕΚ. Σύμφωνα με το σημείο 101 των κοινοτικών κατευθυντήριων γραμμών για τις κρατικές ενισχύσεις σχετικά με τη διάσωση και την αναδιάρθρωση προβληματικών επιχειρήσεων του 1999(16), οι τροποποιημένες κατευθυντήριες γραμμές εφαρμόζονται μόνο στις περιπτώσεις στις οποίες η ενίσχυση ή μέρος αυτής έχει χορηγηθεί μετά τη δημοσίευση των ιδίων. Δεδομένου ότι οι εν θέματι ενισχύσεις χορηγήθηκαν στον δικαιούχο πριν από τη δημοσίευση της τροποποιημένης έκδοσης, δηλαδή το 1999, εφαρμόζονται οι κατευθυντήριες γραμμές στη μορφή τους του 1994.
(36) Οι κατευθυντήριες γραμμές για τις κρατικές ενισχύσεις σχετικά με τη διάσωση και την αναδιάρθρωση προβλέπουν τρία κριτήρια για την έγκριση των ενισχύσεων στην αναδιάρθρωση: 1. αποκατάσταση της κερδοφορίας· 2. πρόληψη αδικαιολόγητων στρεβλώσεων του ανταγωνισμού και 3. αναλογικότητα των ενισχύσεων ως προς τις δαπάνες και τα οφέλη της αναδιάρθρωσης. Τα κριτήρια αυτά αναλύθηκαν λεπτομερώς στην απόφαση κίνησης της διαδικασίας. Έτσι, η Επιτροπή κατέληξε στο συμπέρασμα ότι τα πρώτα δύο κριτήρια πληρούνται, ενώ υπάρχουν ακόμη επιφυλάξεις σε ό,τι αφορά την τήρηση του τελευταίου κριτηρίου.
(37) Βάσει των κατευθυντήριων γραμμών για τις κρατικές ενισχύσεις σχετικά με τη διάσωση και την αναδιάρθρωση, ο δικαιούχος κατά κανόνα πρέπει να συνεισφέρει σε σημαντικό βαθμό στην αναδιάρθρωση είτε με ιδίους πόρους είτε προσφεύγοντας σε εξωτερικές πηγές χρηματοδότησης. Η έννοια των "εξωτερικών πηγών χρηματοδότησης" ισοδυναμεί στην πρακτική της Επιτροπής στη χρηματοδότηση υπό ομαλές συνθήκες της αγοράς.
(38) Σύμφωνα με τις πιο πρόσφατες πληροφορίες που χορήγησε η Γερμανία, οι δαπάνες αναδιάρθρωσης, ίσες με 5,951 εκατ. DEM, χρηματοδοτήθηκαν ως εξής:
ΘΕΣΗ ΠΙΝΑΚΑ
(39) Οι γερμανικές αρχές είναι της γνώμης ότι οι εισφορές της δικαιούχου επιχείρησης που προέρχονται από ίδιους πόρους ή από εξωτερικές χρηματοδοτήσεις ανέρχονται στο 44,7 %, δηλαδή τα μέτρα των σημείων 5-8 του πίνακα συν μια ίδια υποχρέωση του 20 % σχετικά με τα μέτρα του σημείου 9.
(40) Η Επιτροπή διαπιστώνει ότι το αρχικό κεφάλαιο που τέθηκε στη διάθεση των επενδυτών, ίσο με 51000 DEM (σημείο 5 του πίνακα), μπορεί να εκτιμηθεί ως εισφορά του δικαιούχου στις ενισχύσεις.
(41) Όσον αφορά την πίστωση ενδιάμεσης χρηματοδότησης 750000 DEM (σημείο 6 του πίνακα), η Γερμανία, στην απάντησή της στην απόφαση της Επιτροπής να κινήσει τη διαδικασία, τόνισε ότι οι επενδυτές φέρουν προσωπική ευθύνη για το 80 % της πίστωσης. Το πρώτο εξάμηνο του 1996 η πίστωση χορηγήθηκε με ετήσιο επιτόκιο 10,5 %, ενώ το επιτόκιο αναφοράς ήταν 6,69 %, και επιπλέον χορηγήθηκε για μια περιορισμένη μεταβατική περίοδο 18 μηνών. Λαμβάνοντας υπόψη την ειδική κατάσταση της παρούσας υπόθεσης, η Επιτροπή θεωρεί αυτή την πίστωση ως εισφορά στην αναδιάρθρωση από εξωτερικές πηγές.
(42) Αναφορικά με τις παρατηρήσεις της Γερμανίας σχετικά με την ταμειακή ροή (σημείο 7 του πίνακα), η Επιτροπή δεν μεταβάλλει τη θέση της που ήδη έχει εκφρασθεί στην απόφαση κίνησης της διαδικασίας. Η ταμειακή ροή δεν μπορεί, καταρχήν, να θεωρηθεί ως εισφορά της δικαιούχου επιχείρησης, επειδή τούτη πραγματοποιείται άμεσα ή έμμεσα με βάση τα χορηγηθέντα μέτρα ενίσχυσης, και το ακριβές ύψος της δεν μπορεί να εγγυηθεί κατά το χρονικό διάστημα σύνταξης του σχεδίου αναδιάρθρωσης. Συνεπώς, η Επιτροπή θεωρεί ότι αυτό το χρηματοδοτικό μέτρο δεν μπορεί να θεωρηθεί ως εισφορά της δικαιούχου επιχείρησης.
(43) Η Επιτροπή δεν συμμερίζεται την άποψη της Γερμανίας σύμφωνα με την οποία το προσωπικό πρέπει να θεωρηθεί ως μέρος της δικαιούχου επιχείρησης κατά την έννοια του τμήματος 3.2.2 σημείο iii) των κατευθυντηρίων γραμμών όσον αφορά τις κρατικές ενισχύσεις για τη διάσωση και την αναδιάρθρωση. Οι εισφορές του προσωπικού δεν μπορούν συνεπώς να χαρακτηρισθούν ως ίδια εισφορά της δικαιούχου επιχείρησης.
(44) Η Επιτροπή διαπιστώνει ότι δεν υπάρχει μέρος των πιστώσεων και των εγγυήσεων που χορηγήθηκαν από την DKB για συνολικά 1932000 DEM (βλέπε σημείο 9) που να αντιπροσωπεύει μια ίδια εισφορά της δικαιούχου επιχείρησης.
(45) Καταρχάς πρέπει να λεχθεί ότι το 80 % των πιστώσεων εγγυήθηκε από κρατική εγγύηση με βάση ένα εγκεκριμένο καθεστώς. Η Γερμανία, στην απάντησή της στην απόφαση της Επιτροπής να κινήσει τη διαδικασία, υπογραμμίζει ότι το συνολικό ύψος των πιστώσεων καλύφθηκε και από ιδιωτικές εγγυήσεις που αποτελούν εισφορά της δικαιούχου επιχείρησης. Ωστόσο, η Επιτροπή είναι της άποψης ότι η τράπεζα αποκλείστηκε από την εκτίμηση του κινδύνου αφερεγγυότητας για το αντίστοιχο μέρος της πίστωσης μέσω κρατικών εγγυήσεων, αφού ο κίνδυνος αφερεγγυότητας αντιμετωπίζεται ακριβώς από το κράτος το οποίο αποτελεί αναμφίβολα φερέγγυο οφειλέτη. Το συνολικό ύψος, καλυμμένο από το 80 % της κρατικής εγγύησης, θεωρείται κατά συνέπεια ως ενίσχυση.
(46) Επιπλέον, πρέπει να θεωρηθεί ότι όλες οι πιστώσεις και οι εγγυήσεις χορηγήθηκαν από το κράτος με πιο ευνοϊκούς όρους σε σχέση με εκείνους της ελεύθερης αγοράς και κατά συνέπεια περιέχουν στοιχεία ενίσχυσης, όπως επιδοτήσεις των επιτοκίων. Και η διαφορά μεταξύ του επιδοτούμενου επιτοκίου και του κανονικού της αγοράς πρέπει να θεωρηθεί ως ενίσχυση. Η Γερμανία θεωρεί ότι τουλάχιστον το ποσό που απομένει από την αφαίρεση της εγγύησης και της επιδότησης των επιτοκίων πρέπει να εκτιμηθεί ως εισφορά της δικαιούχου επιχείρησης. Αντιθέτως, η Επιτροπή θεωρεί ότι, κατόπιν της συσσώρευσης των δύο στοιχείων της ενίσχυσης, δεν υφίσταται μέρος αυτών των μέτρων που να χορηγήθηκε υπό ομαλές συνθήκες της αγοράς και κατά συνέπεια δεν υφίσταται καμία εισφορά της δικαιούχου επιχείρησης.
(47) Η εισφορά της δικαιούχου επιχείρησης που προέρχεται από ιδίους πόρους ή από εξωτερικές χρηματοδοτήσεις ανέρχεται κατά συνέπεια σε 801000 DEM, δηλαδή σε ποσοστό 13,45 %. Η ΗΙG είναι μια ΜΜΕ που εδρεύει σε ενισχυόμενη περιφέρεια και η οποία έχει 50 εργαζόμενους. Στην πρακτική που ακολουθήθηκε μέχρι τώρα, η Επιτροπή ενέκρινε πάντοτε ενισχύσεις υπέρ ΜΜΕ με τις κατάλληλες εισφορές του επενδυτή(17). Σε αυτές τις υποθέσεις οι ενισχύσεις που χορηγήθηκαν είχαν περιορισμένο αποτέλεσμα στη ρευστότητα, που παρεμπόδιζε τις επιχειρήσεις να λάβουν περισσότερο ρευστό το οποίο θα μπορούσαν να χρησιμοποιήσουν για επιχειρηματικές πρωτοβουλίες επιθετικές και στρεβλωτικές της αγοράς. Επιπλέον, οι επενδυτές είχαν συνεισφέρει στην αναδιάρθρωση με την ίδια περιουσία τους.
(48) Στην παρούσα υπόθεση το μεγαλύτερο μέρος των ενισχύσεων χορηγείται στα πλαίσια εγκεκριμένων καθεστώτων (περίπου 1,75 εκατ. DEM). Η ενίσχυση ad hoc των περίπου 1,8 εκατ. DEM χρησιμοποιήθηκε για την αγορά ενεργητικού της επιχείρησης, με περιορισμένο αποτέλεσμα στη ρευστότητα. Επιπλέον, ένα ποσό 2532000 DEM των πιστώσεων και των τραπεζικών δανείων που χορηγήθηκαν στην επιχείρηση για ένα συνολικό ποσό 2682000 DEM καλύφθηκε και από προσωπικές εγγυήσεις των επενδυτών, υπερισχύουσες εκείνων των κρατικών. Κατ' αυτό τον τρόπο οι επενδυτές δεσμεύθηκαν στην αναδιάρθρωση με την ίδια περιουσία τους.
(49) Για τους λόγους αυτούς η Επιτροπή θεωρεί ότι η εισφορά του δικαιούχου στις ενισχύσεις μπορεί να θεωρηθεί ως σημαντική κατά την έννοια των κατευθυντηρίων γραμμών όσον αφορά τις κρατικές ενισχύσεις για τη διάσωση και την αναδιάρθρωση. Συνεπώς, οι ενισχύσεις πληρούν τους όρους του τμήματος 3.2.2 σημείο iii) των κατευθυντηρίων γραμμών σύμφωνα με τους οποίους οι ενισχύσεις πρέπει να είναι αναλογικές με τις δαπάνες και τα οφέλη της αναδιάρθρωσης.
V. ΣΥΜΠΕΡΑΣΜΑ
(50) Η Επιτροπή διαπιστώνει ότι η Γερμανία, παραβαίνοντας το άρθρο 88 παράγραφος 3 της συνθήκης ΕΚ, χορήγησε παράνομα την ενίσχυση. Η Επιτροπή θεωρεί ωστόσο ότι, σύμφωνα με το άρθρο 87 παράγραφος 3 στοιχείο γ) της συνθήκης ΕΚ, η ενίσχυση μπορεί να θεωρηθεί συμβιβάσιμη με την κοινή αγορά εφόσον τηρεί τις κατευθυντήριες γραμμές για την εκτίμηση των κρατικών ενισχύσεων όσον αφορά τη διάσωση και την αναδιάρθρωση προβληματικών επιχειρήσεων του 1994,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κρατική ενίσχυση που η Γερμανία χορήγησε υπέρ της Ηοch- und Ingenieurbau GmbH (HIG), αποτελούμενη από ένα ποσό 892204 ευρώ (1745000 DEM) και από τις επιδοτήσεις των επιτοκίων της τάξης του 2,44 % ετησίως για την πίστωση σε τρεχούμενο λογαριασμό ύψους 195313 ευρώ (382000 DEM), και κατά 2 % ετησίως για την εγγύηση ύψους 204516 ευρώ (400000 DEM) της Deutschen Kreditbank της Gera, είναι συμβιβάσιμες με την κοινή αγορά κατά την έννοια του άρθρου 87 παράγραφος 3 στοιχείο α) της συνθήκης ΕΚ.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 27 Φεβρουαρίου 2002

Labels: 18
19
4
1